Hoci sa v zmluve o službe GPRS Data Nonstop objavuje zmienka o 200 MB, ide len o možnosť, ktorá kryje operátora v prípade pokusu o zneužitie služby.
Spoločnosť EuroTel predstavila minulý týždeň službu Data Nonstop, prístup k internetu prostredníctvom technológie GPRS bez obmedzenia prenosu dát. Počas víkendu sa v rôznych médiách, ale aj diskusiách, objavili informácie, že EuroTel bude limitovať mesačný prenos dát, hranicou malo byť 200 MB.
V pondelok sme na Živě.sk zverejnili článok , v ktorom sme tvrdili: "Podľa našich informácií nemieni EuroTel spoplatňovať nadlimitné dáta, preto by malo ísť o flatrate prístup do internetu, ale zároveň bude uplatňovať fair use policy v závislosti od vyťaženosti jednotlivých BTS staníc. Po prekročení kapacity BTS stanice môže byť zákazník upozornený na skutočnosť, že intenzita jeho prevádzky je v rozpore s očakávaniami operátora."
Keďže sa v iných médiách objavili rôzne dementi a pochybnosti, chceme uviesť veci na pravú mieru.Naše informácie vychádzali zo zmluvy (Dodatok GPRS Data Nonstop), ktorú zákazník podpisuje v predajni EuroTelu. V zmluve je okrem iného uvedené: "Zmluvné strany sa dohodli, že v záujme poskytovania kvalitných služieb všetkým užívateľom služieb Prevádzkovateľa a predchádzaniu prípadov, kedy by niektorí z nich znevýhodňovali ostatných, má Prevádzkovateľ právo požiadať Užívateľa o zníženie objemu telekomunikačnej prevádzky dátových prenosov vykonávaných prostredníctvom SIM karty, ak objem prevádzky SIM karty bude dosahovať neprimerane vysokú úroveň. Ak prevádzka SIM karty zostane i naďalej neprimerane vysoká, Prevádzkovateľ má právo jednostranne zmeniť Službu GPRS Data Nonstop na doplnkovú službu GPRS Internet poskytovanú Prevádzkovateľom alebo na inú telekomunikačnú službu, ktorá prípadne v budúcnosti nahradí službu GPRS Internet. V prípade takejto zmeny je Užívateľ povinný uhrádzať cenu za jej využívanie podľa Cenníka. Za neprimerane vysokú prevádzku SIM karty sa považuje telekomunikačná prevádzka o objeme 200MB a viac dátových prenosov prostredníctvom SIM karty za obdobie jedného kalendárneho mesiaca, pokiaľ nebude v budúcnosti dohodnuté inak".
Po telefonickom rozhovore s riaditeľom divízie vonkajších vzťahov Jurajom Drobom však vyplynulo, že EuroTel nebude obmedzovať svojich zákazníkov vo veľkosti prenesených dát. Podľa Drobu sa spomínaných 200 MB objavuje v dodatku len ako možnosť, ktorá kryje operátora v prípade pokusu o zneužitie služby Data Nonstop. "Ako hovorí samotný názov služby, EuroTel ponúka plnohodnotný flat-rate na GPRS za 990 Sk mesačne", dodal Juraj Droba.
Jasné je v tomto prípade aj oficiálne stanovisko EuroTelu: "Služba Data Nonstop zabezpečuje zákazníkom neobmedzený objem prenesených dát. EuroTel Bratislava nestanovuje pre svojich zákazníkov pri surfovaní na internete žiadny časový, ani objemový limit."
Zákazníci sa tak nemusia báť cenových postihov pri prekročení 200 MB hranice.